
ประกาศองค์การบริหารส่วนตำบลเสาเภา
เรื่อง  ขยายเวลาประกาศแบบบัญชีรายการที่ดินและสิ่งปลูกสร้าง (ภ.ด.ส. 3) ประจำปี 2563
……………………………………….


 
อาศัยพระราชบัญญัติภาษีที่ดินและสิ่งปลูกสร้าง พ.ศ. 2562 กำหนดให้เริ่มเก็บภาษีที่ดินและสิ่งปลูกสร้างตั้งแต่วันที่ 1 มกราคม 2563 เป็นต้นไป และรัฐมนตรีว่าการกระทรวงมหาดไทยเห็นชอบให้ขยายกำหนดเวลาดำเนินการของผู้มีหน้าที่ต้องปฏิบัติตามกำหนดเวลา ในพระราชบัญญัติภาษีที่ดินและสิ่งปลูกสร้าง พ.ศ. 2562 เฉพาะการจัดเก็บภาษีที่ดินและสิ่งปลูกสร้าง ประจำปี พ.ศ.2563 เป็นการทั่วไป กรณีการจัดเก็บทำบัญชีรายการที่ดินและสิ่งปลูกสร้างเพื่อประกาศพร้อมทั้งจัดส่งข้อมูลที่เกี่ยวข้องให้ผู้เสียภาษีแต่ละรายทราบภายในเดือน พฤศจิกายน พ.ศ.2562 ให้ขยายออกไปภายในเดือนมีนาคม พ.ศ.2563 และกรมส่งเสริมการปกครองท้องถิ่นแจ้งเรื่องการเตรียมความพร้อมขององค์กรปกครองส่วนท้องถิ่นในการจัดเก็บภาษีที่ดินและสิ่งปลูกสร้าง ตามหนังสือกรมส่งเสริมการปกครองท้องถิ่น ด่วนมาก ที่ มท 0808.3/ว 618 ลงวันที่ 28 กุมภาพันธ์ 2563 กรณีองค์กรปกครองส่วนท้องถิ่นบางแห่งมีภาระงานในการสำรวจข้อมูลและจัดทำบัญชีรายการที่ดินและสิ่งปลูกสร้างจำนวนมากรวมถึงมีเหตุจำเป็นอื่นไม่สามารถจัดบัญชีรายการที่ดินและสิ่งปลูกสร้างเพื่อประกาศ พร้อมจัดส่งข้อมูลที่เกี่ยวให้ผู้เสียภาษีแต่ละรายทราบ เมื่อเห็นเป็นการสมควร ผู้บริหารท้องถิ่นอาจพิจารณาขยายกำหนดเวลาออกไปอีกตามความจำเป็นแก่บางกรณีได้ ไม่ควรเกินวันที่ 31 พฤษภาคม 2563 และต้องไม่กระทบการชำระภาษีตามแบบแจ้งการประเมินภาษีจะต้องดำเนินการภายในเดือน สิงหาคม 2563 นั้น
องค์การบริการส่วนตำบลเสาเภา ได้ตระหนักถึงสถานการณ์การระบาดของโรคติดเชื้อไวรัสโคโรนา 2019 (COVID-19) ได้เปลี่ยนแปลงไปโดยในประเทศไทยมีรายงานผู้ติดเชื้อและมีผู้ป่วยที่เข้าเกณฑ์สอบสวนโรคเป็นจำนวนมาก ซึ่งมีความเสี่ยงต่อการแพร่ระบาดของโรค โดยเฉพาะในสถานที่ที่มีคนใช้บริการจำนวนมาก ประกอบกับมาตรการปิดสถานที่ต่าง ๆ ในกรุงเทพมหานคร ,ปริมณฑลและจังหวัดอื่น ๆ ส่งผลให้มีผู้เดินทางกลับภูมิลำเนาในพื้นที่ตำบลเสาเภามากขึ้น
เพื่อให้เป็นไปตามข้อระเบียบ/กฎหมาย ตลอดทั้งเป็นการสนองนโยบายภาครัฐ และเป็นไปตามประกาศคณะกรรมการโรคติดต่อจังหวัด โดยการเฝ้าระวัง ป้องกันและควบคุมโรคติดเชื้อไวรัสดังกล่าว จึงไม่สามารถลงภาคสนามและสำรวจข้อมูลภาคสนามได้ทันตามกำหนดการ  จึงขอขยายการจัดทำบัญชีรายชื่อรายการที่ดินและสิ่งปลูกสร้างเพื่อประกาศพร้อมทั้งจัดส่งข้อมูลที่เกี่ยวข้องให้ผู้เสียภาษีแต่ละรายทราบ จากภายในเดือน มีนาคม 2563 เป็นภายในวันที่ ๓๑ พฤษภาคม ๒๕๖๓



จึงประกาศมาเพื่อทราบโดยทั่วกัน


                ประกาศ  ณ  วันที่   ๓๑  มีนาคม  2563
ขอแสดงความนับถือ

(นายนิตินัย เอี่ยมชลวิเลิศ)
นายกองค์การบริหารส่วนตำบลเสาเภา
(นายสมาน  ทองลือ)
ตำแหน่ง ผู้อำนวยการกองช่าราชกา     ปลัดองคารส่วนตำบล ปฏิบัติหน้าที่ายกองค์การบริหารส่วนตำบลน้ำเก
